Český spolek na Slovensku, Hlavná 70, 040 01 Košice, csnske@zoznam.sk

 Český spolek v Košicích, Hlavná 70, 040 01 Košice, ceskyspolek@gmail.com

 Česká omladina na Slovensku , Hlavná 70, 040 01 Košice,

 ceskaomladinanaslovensku@gmail.com

**Otvorený list Zachráňte české televízne vysielanie na Slovensku**

 Ako predstavitelia českej národnostnej menšiny v Slovenskej republike obraciame sa na Vás s naliehavou výzvou na záchranu vysielania českých televíznych staníc na území Slovenskej republiky. V minulých dňoch sme so zhrozením prijali správu o pripravovanom skorom ukončení vysielania staníc Českej televízie, ktoré sú prostredníctvom početných slovenských operátorov vysielané na území Slovenska.

 Konštatujeme, že informácia o pripravovanom zrušení nie je slovenskej verejnosti doposiaľ známa, čo zámeru zrušenia nepochybne vyhovuje.

 Berieme na vedomie záujmy súkromných slovenských televíznych staníc Markíza a Joj a ich právne a ekonomické dôvody tlaku na operátorov. Predmetné ukončenie českého vysielania však pripraví českú národnostnú menšinu o objektívne a dostatočné spravodajstvo z ich domovskej krajiny a o prístup k významnej časti českej kultúry i o kvalitné programy vzdelávacie a dokumentárne.

 Dovoľujeme si tiež pripomenúť, že rozsah vysielania RTVS pre českú národnostnú menšinu nie je celé roky v súlade s percentuálnym zastúpením obyvateľstva SR českej národnosti a v tejto súvislosti je nám často poukazované na to, že dostupné české televízne vysielanie nám tento nedostatok nahrádza.

 Chceme však so všetkou vážnosťou poukázať najmä na fakt, že zrušenie českého televízneho vysielania prinesie ďalekosiahle a ničivé dôsledky na kultúrne, spoločenské a politické väzby českého a slovenského národa a bude mať katastrofálny a nenapraviteľný dosah na rýchly pokles vzájomnej zrozumiteľnosti slovenského a českého jazyka a devastačný účinok na tak často deklarované nadštandardné vzťahy oboch národov.

 Prosíme Vás naliehavo, vykonajte všetko, čo umožňuje kompetencia vašej verejnej funkcie a zachráňte české televízne vysielanie na Slovensku!

 K tomuto otvorenému listu sa jednotlivými prílohami s vyjadrením súhlasu s jeho obsahom pripájajú predstavitelia ostatných českých národnostných združení v SR.

 Ing.Pavel Doležal MUDr. Dagmar Takácsová

predseda Českého spolku na Slovensku predsedníčka Českého spolku v Košiciach

 Jitka Morvayová

 predsedníčka Českej omladiny na Slovensku

,